Вядома як Рэпухаў з 1435 года, калі князь Аляксандр Адзінцэвіч, названы па сваім маёнтку "Рэпухаўскім", браў удзел на баку вял.кн. Свідрыгайлы у бітве пад Вількамірам і пасля паразы з’ехаў разам з сынам да Масквы. Вял.кн. Жыгімонт канфіскаваў тады Рэпухаўскі маёнтак і надаў яго літоўскаму пану Юшку Гойцавічу. Пан Юшка завяшчаў сваю «выслугу на вялікім князю Жыгімонце» — «двор» Рэпухаў з «дварцом» Ваўкавічы, «дварцом» Мілотынню, даннікамі Капеньчычамі, даннікамі на Белай і даннікамі Шырневічамі — жонцы Ганне Даўгірдаўне. Пані Ганна, пасля смерці пана Юшкі, другім разам выйшла замуж за пана Івана Іллініча і ў 1481 годзе падарыла яму спадчыну па першым мужы.